*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Latvijas pārstāvju dalībai Eiropas Ekonomikas un sociālo lietu komitejā izvirzīšanas, atlases, vērtēšanas un apstiprināšanas kārtība**

Izdoti saskaņā ar Ministru kabineta iekārtas likuma 31. pantu

**I. Vispārīgie jautājumi**

1. Noteikumi nosaka Latvijas pārstāvju dalībai Eiropas Ekonomikas un sociālo lietu komitejā (turpmāk – komiteja) pretendentu izvirzīšanas nosacījumus, atlases kritērijus, vērtēšanas un apstiprināšanas kārtību.
2. Komitejas pārstāvju pretendentus Ministru kabinets izraugās atklātā konkursā (turpmāk – konkurss).
3. Ārpus konkursa dalībai komitejā tiek virzīti pretendenti, kas ir ievēlēti kādā komitejas amatā.
4. Savu pretendentu dalībai konkursā var izvirzīt nevalstiska organizācija, kas:
   1. ir biedrība vai nodibinājums, kas reģistrēts Latvijas Republikā vismaz piecus gadus pirms konkursa izsludināšanas;
   2. darbojas vienas vai vairāku sabiedrības grupu interešu aizstāvības jomā, kas ir tās pamatdarbības joma, vai tas ir viens no uzdevumiem;
   3. darbojas kādā komitejas kompetences politikas jomā (<https://www.eesc.europa.eu/lv/policies>);
   4. darbojas tās darba grupas kompetences jomā, kurā izvirza savu kandidātu (Darba devēju grupā - uzņēmēju apvienības, kas darbojas rūpniecības, tirdzniecības, pakalpojumu un lauksaimniecības jomā, Darba ņēmēju grupā – arodbiedrību konfederācijas un nozaru federācijas un grupā “Daudzveidība Eiropā” - pilsoniskās sabiedrības pārstāvji, īpaši ekonomikas, pilsoniskajā, profesionālajā un kultūras jomā);
   5. ir savas pamatdarbības jomas Eiropas līmeņa apvienības dalīborganizācija;
   6. nav pasludināta par maksātnespējīgu, neatrodas likvidācijas stadijā, un tās saimnieciskā darbība nav apturēta vai pārtraukta;
   7. ir partneris dialogā ar valsts pārvaldi – ir kāda Latvijas valsts pārvaldes konsultatīvā orgāna dalībniece un trīs mēnešu ietvarā pirms pretendenta izvirzīšanas ir paudusi viedokli savā interešu aizstāvības jomā vismaz vienai valsts pārvaldes institūcijai;
   8. pretendentus darbam Darba devēju grupā un Darba ņēmēju grupā var izvirzīt nevalstiska organizācija, kura pārstāv ne mazāk kā 20 nevalstiskās organizācijas.
5. Konkurss notiek divās kārtās.
6. Konkursa pirmajā kārtā Valsts kanceleja pārbauda pretendentus izvirzījušo nevalstisko organizāciju atbilstību šo noteikumu 4. punkta prasībām, pretendentu atbilstību šo noteikumu 11. punktam, 14.2., 15.1.-15.5. apakšpunktiem. Pretendentus, kuru izvirzījusī organizācija vai pats pretendents neatbilst kādai no prasībām vai nosacījumiem, noraida.
7. Konkursa otrajā kārtā notiek pretendentu klātienes intervija un vērtēšana, ko veic Konkursa komisija (turpmāk – komisija).
8. Komisiju septiņu locekļu sastāvā veido četri Nacionālās trīspusējās sadarbības padomes (divi - Latvijas Brīvo arodbiedrību savienības un divi - Latvijas Darba devēju konfederācijas) pārstāvji, kā arī trīs Nevalstisko organizāciju un Ministru kabineta sadarbības memoranda īstenošanas padomes locekļi no nevalstiskajām organizācijām (turpmāk – komisijas locekļi).
9. Savus pārstāvjus darbam komisijā Latvijas Brīvo arodbiedrību savienība, Latvijas Darba devēju konfederācija un Nevalstisko organizāciju un Ministru kabineta sadarbības memoranda īstenošanas padome deleģē, nosūtot oficiālo vēstuli Valsts kancelejai. Organizācijas izvirza tādus pārstāvjus, kuru kompetence ļauj nodrošināt pretendentu vērtēšanu atbilstoši šajos noteikumos paredzētai kārtībai.
10. Komisijas sekretariāta funkcijas nodrošina Valsts kanceleja.
11. Pretendents nevar būt vienlaicīgi arī komisijas loceklis.
12. Saskaņā ar šo kārtību atlasītā un apstiprinātā pārstāvja pilnvaru termiņš ir pieci gadi.
13. Darbam komisijā padomdevēju statusā var pieaicināt citus speciālistus un ekspertus.

**II. Iesniedzamie dokumenti un pretendentam izvirzāmie kritēriji**

14. Izvirzot savu pretendentu, nevalstiska organizācija ar deleģējuma vēstuli, kurā minēts pilns organizācijas nosaukums, reģistrācijas numurs, juridiskā adrese un e-pasta adrese, kā arī pretendenta vārds, uzvārds, personas kods, kontakttālrunis un e-pasta adrese, iesniedz Valsts kancelejā šādus dokumentus:

14.1. pretendenta pieteikuma vēstuli dalībai konkursā (ne vairāk par 3500 rakstu zīmēm datorrakstā), norādot motivāciju darbam komitejā (konkrētajā grupā (Darba devēju grupā, Darba ņēmēju grupā vai grupā “Daudzveidība Eiropā”), vienā vai vairākās specializētajās nodaļās), kompetences jomu un redzējumu par attiecīgās jomas darbības prioritātēm;

14.2. apliecinājumu par atbilstību komitejas 2019. gada 15. martareglamenta piemērošanas noteikumu 75. panta 3. punktam;

14.3. pretendenta dzīvesgaitas aprakstu (CV), kas apliecina viņa atbilstību šo notiekumu 15.punkta prasībām.

14.4. informāciju, kas apliecina organizācijas atbilstībai šo noteikumu 4.7. apakšpunktam.

15. Prasības pretendentam:

15.1. ir vismaz 18 gadi;

15.2. ir Latvijas Republikas pilsonis;

15.3. ir augstākā izglītība, maģistra grāds tiks uzskatīts par priekšrocību;

15.4. vismaz 3 gadu darba pieredze vienā vai vairākās komitejas un specializēto nodaļu kompetences jomās, kurās pretendents izteica vēlmi strādāt;

15.5. iepriekšēja pieredze plašākas sabiedrības iesaistē un saziņā ar to;

15.6. valsts valodas un vienas svešvalodas (angļu, vācu vai franču valodas) zināšanas B2 līmenī atbilstoši Eiropas kopīgajām nostādnēm valodu apguvei: <https://europass.cedefop.europa.eu/sites/default/files/cefr-lv.pdf>;

15.7. prasme publiski runāt un pārliecinoši argumentēt savu viedokli;

15.8. teicamas prezentācijas un komunikācijas prasmes;

16. Lai nodrošinātu pretendenta atbilstības pārbaudi izvirzītajām prasībām, Valsts kanceleja, ja nepieciešams, ir tiesīga lūgt pretendentu uzrādīt dokumentu oriģinālus un iesniegt papildu dokumentus vai informāciju.

**III. Konkursa** **norise**

17. Valsts kanceleja izsludina konkursu uz septiņām Latvijas pārstāvju (divi - Darba devēju grupā, divi - Darba ņēmēju grupā un trīs – grupā “Daudzveidība Eiropā”) vietām komitejā un nosaka šo noteikumu 14. punktā minēto dokumentu iesniegšanai 20 kalendāru dienu ilgu termiņu.

18. Valsts kanceleja nodrošina konkursa sludinājuma publicēšanu oficiālajā izdevumā "Latvijas Vēstnesis", Ministru kabineta tīmekļvietnē (www.mk.gov.lv), kā arī nosūta visām Nacionālās trīspusējās sadarbības padomes un Nevalstisko organizāciju un Ministru kabineta sadarbības memoranda īstenošanas padomes organizācijām.

19. Komisijas sēdi vada komisijas priekšsēdētājs, viņa prombūtnes laikā – viens no viņa vietniekiem.

20. Valsts kanceleja organizē komisijas sēdi pretendentu vērtēšanai un klātienes intervijai, kuras laikā komisijas locekļi:

20.1. ar vienkāršu balsu vairākumu apstiprina komisijas priekšsēdētāju un divus priekšsēdētāja vietniekus, katram no tiem jānāk no savas grupas (viens - no Latvijas Darba devēju konfederācijas, viens – no Latvijas Brīvo arodbiedrību savienības un viens – no Nevalstisko organizāciju un Ministru kabineta sadarbības memoranda īstenošanas padomes nevalstisko organizāciju puses);

20.2. iepazīstas ar pirmo kārtu izturējušo pretendentu iesniegtajiem dokumentiem;

20.3. intervē pretendentus, noskaidrojot to motivāciju darboties kā Latvijas pārstāvim komitejā;

20.4. uzklausa pretendentu redzējumu par prioritātēm darbībā komitejā;

20.5. uzdod jautājumus, lai novērtētu pretendentu zināšanās par aktuālajām Eiropas Savienības attīstības prioritātēm, sabiedrības grupu interešu aizstāvības jomām, kurās pretendents izteica vēlmi strādāt, kā arī par sabiedrības iesaisti;

20.6. novērtē pretendentu komunikācijas, argumentācijas un prezentācijas prasmes;

20.7. aicina pretendentus demonstrēt svešvalodas zināšanas, uz vienu vai vairākiem jautājumiem atbildot svešvalodā.

21. Pretendenta intervijas sniegumu katrs komisijas loceklis novērtē desmit punktu skalā saskaņā ar vērtēšanas kritērijiem ([1. pielikums](https://likumi.lv/ta/id/308099#piel1)).

22. Pretendentu virzīšanā tiek ņemti vērā arī horizontālie pārstāvības, reprezentativitātes un dzimumu līdztiesības principi.

22. Vērtēšana notiek atklāti.

23. Valsts kanceleja apkopo komisijas locekļu vērtējumus un aprēķina katra pretendenta kopējo vērtējumu. Kopējo vērtējumu aprēķina, saskaitot katram pretendentam visu padomju locekļu piešķirto punktu skaitu un izdalot to ar padomju locekļu skaitu, kuri piedalījās intervijā.

24. Ja vairāki pretendenti iegūst vienādu balsu skaitu šo noteikumu 21. un 22. punktā aprakstītajā vērtēšanas kārtībā, kas neļauj pieņemt lēmumu par konkursa uzvarētāju, tiek rīkots papildus vērtēšanas raunds.

**IV. Lēmuma pieņemšana un pārstāvju apstiprināšana**

25. Apstiprināšanai virza septiņus pretendentus, kuri ir kvalificējušies dalībai komitejā saskaņā ar šo notiekumu 3. punktu un ieguvuši augstāko kopējo vērtējumu savā grupā (divi - Darba devēju grupā, divi - Darba ņēmēju grupā un trīs – grupā “Daudzveidība Eiropā”) šo noteikumu 21., 22. un 24. punktā aprakstītajā vērtēšanas kārtībā.

26. Septiņus Latvijas pārstāvjus dalībai Eiropas Ekonomikas un sociālo lietu komitejāapstiprina ar Ministru kabineta rīkojumu, ko sagatavo un iesniedz apstiprināšanai Valsts kanceleja.

27. Ārlietu ministrija divu nedēļu laikā pēc pārstāvju apstiprināšanas Ministru kabinetā informē Eiropas Padomes ģenerālsekretāru par Latvijas pārstāvjiem, kas izvirzīti darbam komitejā.

Ministru prezidents A. K. Kariņš

.................ministrs

Iesniedzējs:

Ministru prezidents \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A. K. Kariņš

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ J. Citskovskis

Blaske 67082909

[Marina.Blaske@mk.gov.lv](mailto:Marina.Blaske@mk.gov.lv)

1. pielikums

MK noteikumiem “Latvijas pārstāvju dalībai Eiropas Ekonomikas un sociālo lietu komitejā izvirzīšanas, atlases, vērtēšanas un apstiprināšanas kārtība”

**Pretendenta intervijas snieguma vērtēšanas kritēriji**

|  |  |  |
| --- | --- | --- |
| Nr. | Kritērijs | Vērtējums no 1 līdz 10, kur 1 ir neapmierinoši, 10 – izcili. |
| 1. | Motivācija darboties kā Latvijas pārstāvim komitejā |  |
| 2. | Redzējums par prioritātēm darbā komitejā |  |
| 3. | Zināšanās par aktuālajām Eiropas Savienības attīstības prioritātēm, sabiedrības grupu interešu aizstāvības jomām, kurās pretendents izteica vēlmi strādāt |  |
| 4. | Izpratne par plašākas sabiedrības iesaisti un saziņu ar to |  |
| 5. | Publiskās runas, komunikācijas, argumentācijas un prezentācijas prasmes |  |
| 6. | Latviešu valodas zināšanas |  |
| 7. | Svešvalodas zināšanas |  |
| Kopā: | |  |